text: স্পোর্টস রিপোর্টার : চলতি মাসের ৯ জানুয়ারি থেকে শুরু হচ্ছে বাংলাদেশ ক্রিকেট লিগের (বিসিএল) ষষ্ঠ আসর। ৫ জানুয়ারি থেকে শুরুর কথা জানালেও ৪ ফ্র্যাঞ্চাইজির আপত্তিতে অবশেষে চার দিন পেছানো হয়েছে এই টুর্নামেন্টটি। এবার দুই ভাগে ভাগ হয়ে মাঠে গড়াবে বিসিএল। টুর্নামেন্টের পাঁচ আসরে দুইবার করে শিরোপা জিতেছে ওয়ালটন মধ্যাঞ্চল ও প্রাইম ব্যাংক দক্ষিণাঞ্চল। শেষ আসরে চ্যাম্পিয়ন হয়েছিল বিসিবি উত্তরাঞ্চল। ইসলামী ব্যাংক পূর্বাঞ্চল এখন শিরোপার দেখা পায়নি।
  এ বিষয়ে ফ্র্যাঞ্চাইজির সঙ্গে বৈঠকে করেছেন বিসিবির টুর্নামেন্ট কমিটির চেয়ারম্যান গাজী গোলাম মুর্তজা, জাতীয় দলের নির্বাচক প্যানেল ও বিসিবির প্রধান নির্বাহী কর্মকর্তা নিজামউদ্দিন চৌধুরী সুজন। বৈঠকে আগামী ৯ জানুয়ারি থেকে বিসিএল শুরুর নতুন সিদ্ধান্ত হয়। বিষয়টি নিশ্চিত করেছেন বিসিবির টুর্নামেন্ট কমিটির সহকারী ম্যানেজার আরিফুল ইসলাম। প্রথমবারের মতো এবার দুই ভাগে ভাগ হয়ে বিসিএল অনুষ্ঠিত হবে। প্রথম পর্বে হবে তিন রাউন্ডের খেলা। এরপর মাঠে গড়াবে ঢাকা প্রিমিয়ার লিগ। ৫০ ওভারের এই টুর্নামেন্ট শেষে বিসিএলের বাকি তিন রাউন্ড মাঠে গড়াবে। প্রথম পর্বের প্রথম রাউন্ডের ম্যাচগুলো হবে সিলেট আন্তর্জাতিক ক্রিকেট স্টেডিয়াম ও বিকেএসপিতে। দ্বিতীয় রাউন্ডও হবে একই ভেন্যুতে। তৃতীয় রাউন্ডের খেলা হবে রাজশাহীর শহীদ কামরুজ্জামান স্টেডিয়াম ও খুলনার শেখ আবু নাসের স্টেডিয়ামে। এছাড়া এবার টুর্নামেন্টের পয়েন্ট টেবিলে পরিবর্তন এনেছে বিসিবি। প্রতিদ্বন্ধিতা বাড়াতে নির্দিষ্ট রান ও উইকেটে বোনাস পয়েন্ট যুক্ত করেছে টুর্নামেন্ট কমিটি। যদিও বিসিএলের চতুর্থ আসরে এই নিয়মেই মাঠে গড়িয়েছিল বিসিএল।